
ZAKON O ŠPORTU 

I. [bookmark: _Toc381104968][bookmark: _Toc411517514]SPLOŠNE DOLOČBE

1. člen
(vsebina zakona)

Ta zakon določa uresničevanja javnega interesa na področju športa v Republiki Sloveniji, ureja način izvajanja politike športa z določitvijo nacionalnega in letnega programa športa, določa organe, ki so pristojni za izvajanje javnega interesa in mehanizme za njegovo uresničevanje, opredeljuje javno službo na področju športa na državni ravni, ureja vsebino in postopek sprejemanja programov usposabljanj za strokovno delo v športu, določa pravice športnikov, določa športne objekte in površine za šport v naravi, njihovo financiranje in upravljanje, ureja športne prireditve, družbeno odgovornost na področju športa ter inšpekcijski nadzor na področju športa. 

2. člen
(pomen izrazov)

(1) Posamezni izrazi po tem zakonu imajo naslednji pomen:
1. akreditiranje programov usposabljanj za strokovno delo v športu je postopek formalnega priznavanja programa, ki izpolnjuje minimum potrebnih vsebin za pridobitev določene usposobljenosti;
2. aktivnosti v okviru tekmovalnih projektov, katerih nosilec je Olimpijski komite Slovenije-Združenje športnih zvez (v nadaljnjem besedilu: OKS-ZŠZ) so priprave in udeležba na mednarodnih več panožnih tekmovanjih;
3. doping pomeni kršitev enega ali več protidopinških pravil v športu, kot so opredeljena v Zakonu o ratifikaciji Mednarodne konvencije proti uporabi nedovoljenih snovi v športu (Uradni list RS – Mednarodne pogodbe, št. 15/07);
4. dopolnilno strokovno delo je izvajanje podpornih aktivnostih pri strokovnem delu v športu (kot na primer: psihološka podpora, skrb za ustrezno prehrano, fizioterapevtska podpora, itd.) v športnih panogah, ki imajo evidentiran uradni tekmovalni sistem pri OKS-ZŠZ;
5. kakovostni šport so programi priprav in tekmovanj športnikov in športnih ekip v članskih starostnih kategorijah, ki ne izpolnjujejo pogojev za pridobitev statusa vrhunskega športnika, tekmujejo pa v tekmovalnih sistemih nacionalnih panožnih športnih zvez (v nadaljnjem besedilu: NPŠZ) do naslova državnega prvaka ter na mednarodnih tekmovanjih;
6. kategoriziran športnik je športnik, ki je državljan Republike Slovenije in ima naziv mladinskega, državnega, perspektivnega, mednarodnega ali svetovnega razreda;
7. kompetence so znanja, delokrogi in odgovornosti, ki jih strokovni delavec pridobi z usposabljanjem v akreditiranih programih usposabljanj;  
8. obštudijska športna dejavnost so različne oblike športnih dejavnosti študentov;
9. prostočasna športna vzgoja otrok in mladine so  športne dejavnosti, ki nadgrajujejo gibalne programe v predšolskem obdobju in šolsko športno vzgojo, obšolski športni programi, namenjeni vsem otrokom in mladini ter športni programi otrok in mladine, ki niso del tekmovalnih sistemov panožnih športnih zvez in jih ponujajo društva in zasebniki;
10. reprezentativni sindikat na področju športa je sindikat, ki mu je priznana reprezentativnost v skladu s predpisi, ki urejajo reprezentativnost sindikatov;
11. šport invalidov so vse pojavne oblike športa, s katerim se ukvarjajo invalidi zunaj šolskega sistema;
12. šport starejših je športno-rekreativna gibalna dejavnost oseb nad 65. letom starosti;
13. športna organizacija je pravna oseba, ki deluje na področju športa;
14. športna rekreacija so različne pojavne oblike redne, kakovostno strukturirane in ustrezno intenzivne športne dejavnosti odraslih vseh starosti oziroma družin s ciljem ohranjanja zdravja, dobrega počutja in vitalnosti, druženja, tekmovanja ali zabave;
15. športna vzgoja otrok in mladine s posebnimi potrebami je prilagojeno izvajanje gibalnih programov ki jih izvajajo šole, športna, dobrodelna in druga društva na lokalni ravni;
16. športna vzgoja otrok in mladine, usmerjenih v kakovostni in vrhunski šport so športni programi, ki jih izvajajo športna društva ter NPŠZ in so namenjeni sistematični pripravi na tekmovanja in tekmovanjem v domači ter mednarodni konkurenci;
17. športno društvo je društvo, ki je registrirano v skladu s predpisi, ki urejajo društva in ima v temeljnem aktu šport opredeljen kot pretežno dejavnost;
18. vrhunski šport obsega programe priprav in tekmovanj vrhunskih športnikov, usmerjenih v doseganje vrhunskih športnih dosežkov na mednarodni ravni;
19. vrhunski športnik je kategoriziran športnik, ki ima naziv perspektivnega, mednarodnega ali svetovnega razreda.

3. člen
(javni interes v športu)

(1) Javni interes v športu obsega naloge nacionalnega in lokalnega pomena v športu, ki se določijo v Nacionalnem programu športa v Republiki Sloveniji (v nadaljnjem besedilu: nacionalni program) in so namenjene zagotavljanju, da se prebivalci Republike Slovenije več in bolj kakovostno ukvarjajo s športom. Javni interes v športu se uresničuje zlasti na področjih:
· športnih programov iz 5. člena tega zakona,
· športnih objektov in površin za šport v naravi,
· razvojne dejavnosti v športu,
· organiziranosti v športu,
· športnih prireditev in promocij športa,
· družbene in okoljske odgovornost v športu,
· podpornih mehanizmov za šport.

(2) Javni interes v športu se določa s tem zakonom in nacionalnim programom.

(3) Javni interes na področju športa uresničujejo predvsem država in lokalne skupnosti, športna društva in športne organizacije, javni zavodi na področju športa, ki jih ustanovijo država in lokalne skupnosti, OKS-ZŠZ, Strokovni svet Republike Slovenije za šport (v nadaljnjem besedilu: strokovni svet), Fundacija za financiranje športnih organizacij v Republiki Sloveniji (v nadaljnjem besedilu: Fundacija za šport), Fundacija za financiranje invalidskih in humanitarnih organizacij v Republiki Sloveniji (v nadaljnjem besedilu: FIHO), reprezentativni sindikat na področju športa in druge organizacije.

4. člen
(načini uresničevanja javnega interesa)

(1) Država uresničuje javni interes v športu z zagotavljanjem sredstev za uresničevanje nacionalnega programa in zagotavljanjem spodbudnega davčnega in administrativnega okolja za šport.

(2) Lokalna skupnost uresničuje javni interes v športu z zagotavljanjem sredstev za realizacijo dela nacionalnega programa, ki se nanaša na lokalne skupnosti, z zagotavljanjem sredstev za izvedbo letnega programa športa na lokalni ravni in s poročanjem o izvajanju letnega programa športa na lokalni ravni do konca aprila za preteklo leto.

(3) Sredstva za uresničevanje javnega interesa se zagotavljajo iz državnega proračuna, proračuna lokalnih skupnosti, Fundacije za šport, FIHO, donacij, sponzorskih sredstev in drugih virov.

5. člen
(športni programi)

Športni programi po tem zakonu so različne pojavne oblike športa namenjene posameznikom vseh starosti, in sicer:
· prostočasna športna vzgoja otrok in mladine,
· športna vzgoja otrok in mladine s posebnimi potrebami,
· obštudijska športna dejavnost,
· športna vzgoja otrok in mladine, usmerjenih v kakovostni in vrhunski šport,
· kakovostni šport,
· vrhunski šport,
· šport invalidov,
· športna rekreacija,
· šport starejših.

II. [bookmark: _Toc411517515]NACIONALNI PROGRAM ŠPORTA

6. člen
(nacionalni program)

(1) Nacionalni program je strateški dokument razvojnega načrtovanja športne politike, ki določa:
· cilje in prednostne športne politike,
· športne programe,
· investicije v športne objekte in površine za šport v naravi,
· razvojne in strokovne dejavnosti v športu,
· organiziranost v športu,
· športne prireditve in promocijo športa,
· družbeno in okoljsko odgovornost v športu,
· podporne mehanizme za šport.

(2) Za ukrepe, opredeljene v nacionalnem programu, se določijo kazalniki, po katerih se meri njegovo uresničevanje. 

(3) Nacionalni program določa strateške, pravne, finančne, kadrovske in organizacijske usmeritve, ki so potrebne za njegovo uresničitev na državni in lokalnih ravneh.

(4) Nacionalni program se sprejema za obdobje desetih let in se uporablja do sprejetja novega.

7. člen
(priprava in sprejemanje)

(1) Nacionalni program sprejme Državni zbor Republike Slovenije (v nadaljnjem besedilu: državni zbor) na predlog Vlade Republike Slovenije (v nadaljnjem besedilu: vlada).

(2) Predlog nacionalnega programa predloži vladi ministrstvo, pristojno za področje športa, skupaj z mnenjem strokovnega sveta in soglasjem OKS-ZŠZ.

(3) Če OKS-ZŠZ in ministrstvo, pristojno za področje športa, ne dosežeta soglasja iz prejšnjega odstavka, ministrstvo, pristojno za področje športa, predloži nacionalni program v obravnavo vladi, če z njim po ponovni obravnavi soglaša strokovni svet.

8. člen
(izvajanje nacionalnega programa)

Za uveljavitev nacionalnega programa je odgovorna vlada, za njegovo izvajanje pa skrbijo v okviru svojih pristojnosti ministrstvo, pristojno za področje športa in druga ministrstva, lokalne skupnosti ter ostali pristojni organi in organizacije, določeni v izvedbenem načrtu nacionalnega programa (v nadaljnjem besedilu: izvedbeni načrt).

9. člen
(izvedbeni načrt)

(1) Vlada v šestih mesecih po sprejemu nacionalnega programa sprejeme izvedbeni načrt, ki podrobneje ureja uveljavljanje ukrepov in usmeritev nacionalnega programa.

(2) Predlog izvedbenega načrta predloži vladi ministrstvo, pristojno za področje športa, skupaj z mnenjem strokovnega sveta in soglasjem OKS-ZŠZ.

(3) Če OKS-ZŠZ in ministrstvo, pristojno za področje športa, ne dosežeta soglasja iz prejšnjega odstavka, ministrstvo, pristojno za področje športa, predloži izvedbeni načrt v obravnavo vladi, če z njim po ponovni obravnavi soglaša strokovni svet.
 
(4) Za dejavnosti v izvedbenem načrtu, ki izhajajo iz ukrepov nacionalnega programa, se določi nosilce ter čas za njihovo izvedbo.

(5) Izvedbeni načrt se sprejme za celotno obdobje veljavnosti nacionalnega programa.

10. člen
(poročanje)

(1) Vlada do konca koledarskega leta predloži državnemu zboru poročilo o izvajanju nacionalnega programa v preteklem letu z oceno rezultatov. Državni zbor poročilo obravnava in se do njega opredeli.

(2) Poročilo pripravi ministrstvo, pristojno za področje športa, na podlagi podatkov, ki jih posredujejo lokalne skupnosti, pristojna ministrstva, Fundacija za šport, Agencija Republike Slovenije za javnopravne evidence in storitve in drugi nosilci dejavnosti iz nacionalnega programa. Podatke zbere in pripravi javni zavod iz 21. člena tega zakona.

(3) Podrobnejše določbe glede vsebine in postopka priprave poročila ter posredovanja podatkov določi minister, pristojen za področje športa.

III. [bookmark: _Toc411517516]LETNI PROGRAM ŠPORTA

11. člen
(letni program športa na državni ravni)

(1) Izvajanje izvedbenega načrta na državni ravni določi minister, pristojen za področje športa, z letnim programom športa na državni ravni. 

(2) Letni program športa na državni ravni določa dejavnosti in obseg javnih sredstev za njihovo izvajanje, ki se zagotavljajo v državnem proračunu.

(3) Letni program športa na državni ravni sprejme minister, pristojen za področje športa, po predhodnem soglasju OKS-ZŠZ in strokovnega sveta.

(4) Če v roku enega meseca od poziva soglasje ni podano, lahko minister, ne glede na prejšnji odstavek, sprejme letni program športa na državni ravni.

12. člen
(letni program športa na lokalni ravni)

(1) Izvajanje izvedbenega načrta na lokalni ravni določi občinski svet, z letnim programom športa, ki ga sprejme sočasno ali najkasneje 45 dni po sprejetju občinskega proračuna.

(2) Letni program športa na lokalni ravni določa dejavnosti in obseg javnih sredstev za njihovo izvajanje, ki se zagotavljajo v proračunu lokalne skupnosti, pri čemer mora lokalna skupnost upoštevati prednostne naloge, opredeljene v nacionalnem programu, in usmeritve financiranja letnega programa športa, opredeljene v izvedbenem načrtu.

(3) Letni program športa na lokalni ravni sprejme občinski svet, po predhodnem mnenju občinske športne zveze, če ta obstaja. 

(4) Če v roku enega meseca od poziva mnenje ni podano, lahko občinski svet, ne glede na prejšnji odstavek, sprejme letni program športa na lokalni ravni.

13. člen
(letni program športa Fundacije za šport)

Letni program športa Fundacije za šport določa dejavnosti in obseg javnih sredstev za njihovo izvajanje, ki se zagotavljajo iz sredstev Fundacije za šport, pri čemer mora Fundacija za šport upoštevati prednostne naloge, opredeljene v nacionalnem programu, in usmeritve financiranja letnega programa športa, opredeljene v izvedbenem načrtu.


14. člen
(izvajalci letnega programa športa)

(1) Izvajalci letnega programa športa po tem zakonu so:
· športna društva, registrirana v Republiki Sloveniji,
· Združenje slovenskih športnih društev v Italiji, Slovenska športna zveza v Avstriji in Zveza Slovencev na Madžarskem,
· zavodi, gospodarske družbe, zasebniki in druge organizacije, registrirane za opravljanje dejavnosti v športu,
· ustanove, ki so ustanovljene za splošno koristen namen na področju športa,
· zavodi s področja vzgoje in izobraževanja,
· lokalne skupnosti.

(2) Izvajalci letnega programa športa iz prejšnjega odstavka morajo izvajati letni program športa v skladu s pravili, ki jih izvajalci določijo s temeljnim aktom in v skladu s tem zakonom.

(3) Športna društva imajo pod enakimi pogoji prednost pri izvajanju letnega programa športa, razen če ta zakon ali na njegovi podlagi sprejeti predpisi, ne določajo drugače.

15. člen
(način izbire izvajalcev letnega programa športa)

(1) Za izvajanje letnega programa športa na državni ravni minister, pristojen za področje športa,  po predhodnem mnenju strokovnega sveta, podrobneje določi vrste športnih programov, pogoje in merila za sofinanciranje ter način določitve višine sofinanciranja.

(2) Merila iz prvega odstavka tega člena vsebujejo zlasti:
· razvrstitev športnih panog v razrede,
· razvrstitev športnih panog glede na uspešnost, konkurenčnost športne panoge v mednarodnem okolju, razširjenost in nacionalni pomen športne panoge,
· vključenost ustrezno strokovno izobraženega in usposobljenega kadra.

(3) Izvajalce letnega programa športa na državni ravni izbere minister, pristojen za področje športa, na podlagi javnega razpisa razen, če ta zakon ali na njegovi podlagi sprejeti predpisi, določajo drugače.

(4) Za izvajanje letnih programov športa na lokalni ravni določijo podrobnejša merila lokalne skupnosti.

(5) Izvajalce letnega programa športa na lokalni ravni izbere pristojni organ lokalne skupnosti, na podlagi javnega razpisa in po drugih postopkih, določenih s predpisi, ki urejajo financiranje iz javnih sredstev.

16. člen
(postopek izbora izvajalcev)

(1) Postopek izbora izvajalcev letnega programa športa na državni ravni, sofinanciranje, pogodbene obveznosti ter spremljanje izvajanja programov športa na državni ravni podrobneje določi minister, pristojen za področje športa, po predhodnem mnenju strokovnega sveta.

(2) Postopek izbora izvajalcev letnega programa športa na lokalni ravni, sofinanciranje, pogodbene obveznosti ter spremljanje izvajanja programov športa na lokalni ravni podrobneje določi pristojni organ lokalne skupnosti ob smiselni uporabi določb predpisa iz prejšnjega odstavka. 

IV. [bookmark: _Toc411517517]STROKOVNI SVET, ZAVOD ZA ŠPORT IN OKS-ZŠZ 

[bookmark: _Toc411517518]1. Strokovni svet 

17. člen
(strokovni svet)

(1) Strokovni svet je strokovno svetovalno telo vlade.

(2) Člane strokovnega sveta imenuje vlada za obdobje šestih let in so lahko imenovani največ dvakrat zapored.

18. člen
(sestava)

(1) Strokovni svet ima 17 članov, ki jih imenuje vlada izmed uveljavljenih strokovnjakov s področja športnih programov, kot so opredeljeni v 5. členu tega zakona, od tega sedem na predlog OKS-ZŠZ in enega na predlog nacionalnih športnih zvez, ki niso vključene v OKS-ZŠZ.

(2) Predsednika in podpredsednika imenuje strokovni svet izmed svojih članov z absolutno večino glasov.

19. člen
(organiziranje delovanja)

(1) Organiziranje in način dela strokovnega sveta se uredita s poslovnikom, ki ga sprejme strokovni svet z najmanj 12 glasovi. O ostalih zadevah odloča strokovni svet z absolutno večino.

(2) Strokovne in administrativne naloge za strokovni svet opravlja ministrstvo, pristojno za področje športa. Sredstva za delovanje strokovnega sveta se zagotavljajo iz sredstev državnega proračuna.

20. člen
(naloge in pristojnosti)

(1) Strokovni svet daje mnenja:
· k predlogu nacionalnega programa,
· k predlogu zakona in drugih predpisov, ki urejajo področje športa,
· k predlogu letnega programa športa na državni ravni,
· k predlogom zakonov in drugih predpisov, ki posegajo na področje športa,
· k razvrstitvi športnih panog v razrede,
· k drugim strokovnim nalogam nacionalnega pomena na področju športa 

ter se enkrat letno seznani s:
· poročilom o izvajanju nacionalnega programa,
· poročilom inšpektorata pristojnega za področje športa.

(2) Strokovni svet posreduje mnenja iz prejšnjega odstavka ministru, pristojnemu za področje športa.

[bookmark: _Toc411517519]2. Zavod za šport Republike Slovenije

21. člen
(Zavod za šport Republike Slovenije)

(1) Za opravljanje javne službe na področju športa se ustanovi Zavod za šport Republike Slovenije (v nadaljnjem besedilu: zavod) s sedežem v Ljubljani. 

(2) Ustanovitelj zavoda je Republika Slovenija.



22. člen
(opredelitev dejavnosti zavoda)

(1) Zavod kot javno službo izvaja naslednje dejavnosti:
· upravljanje, vzdrževanje in razvoj Nordijskega centra Planica v skladu z zakonom, ki ureja Nordijski center Planica,
· organiziranje izvajanja programov prostočasne športne vzgoje otrok in mladine,
· vzdrževanje in ohranjanje kulturne dediščine na področju športa,
· vzpostavitev, vodenje in vzdrževanje evidenčnega in analitskega informacijskega sistema športa v Republiki Sloveniji,
· priprava analitičnih vsebin za predlog novega nacionalnega programa.

(2) Zavod opravlja tudi drugo dejavnost v obsegu in na način, opredeljen z letnim programom dela zavoda in v skladu s tem zakonom.

23. člen
(financiranje zavoda)

(1) Finančna sredstva za opravljanje svoje dejavnosti zavod pridobiva: 
· iz državnega proračuna,
· s prihodki od prodaje blaga in storitev, s prihodki od najemnin za objekte in odškodnin tretjih oseb za opravljanje dejavnosti na območju Nordijskega centra Planica,
· s sredstvi Fundacije za šport,
· z darili oziroma volili, donacijami ter iz drugih virov.

(2) Z letnim programom športa na državni ravni se določijo programi za posamezno leto, ki jih zavod v tem letu opravlja kot javno službo. 

24. člen
(svet zavoda)

(1) Svet zavoda ima sedem članov, ki jih imenujejo:
· ministrstvo, pristojno za področje športa, tri člane,
· ministrstvo pristojno za področje kulture, enega člana,
· zaposleni v zavodu, enega člana,
· Zveza društev športnih pedagogov Slovenije, enega člana in
· Smučarska zveza Slovenije, kot predstavnik uporabnikov Nordijskega centra Planica, enega člana.

(2) Svet zavoda je konstituiran, ko je imenovanih oziroma izvoljenih večina članov sveta. Mandat članov sveta zavoda traja pet let. Članu sveta, ki je bil imenovan oziroma izvoljen po konstituiranju sveta zavoda, se izteče mandat z iztekom mandata sveta zavoda.

(3) Postopek volitve člana sveta zavoda, ki je predstavnik zaposlenih v zavodu, se določi s statutom.

(4) Naloge sveta zavoda: 
· nadzira zakonitost dela in poslovanja zavoda,
· sprejema statut zavoda, program dela, finančni načrt, akt o sistemizaciji  delovnih mest, in druge splošne akte ter nadzira njihovo izvajanje,
· sprejema poročilo o izvajanju letnega programa dela in zaključni račun zavoda, 
· spremlja, analizira in ocenjuje delovanje zavoda,
· predlaga ustanovitelju revizijo poslovanja, ki jo lahko opravi tudi notranji revizor ustanovitelja,
· imenuje in razrešuje direktorja zavoda po predhodnem soglasju vlade ter z njim sklene pogodbo o zaposlitvi za čas mandata,
· ocenjuje delovno uspešnost direktorja,
· daje soglasje k imenovanju vodij organizacijskih enot,
· opravlja druge naloge v skladu s statutom ter z drugimi zakoni.

(5) Vlada daje soglasje k programu dela.

25. člen
(statut zavoda)

(1) Zavod ima statut.

(2) Statut zavoda določa:
· organe zavoda, njihove pristojnosti, način njihovega oblikovanja, sestavo in trajanje mandata,
· način razpolaganja s presežkom prihodkov nad odhodki in način kritja primanjkljaja sredstev za delo zavoda, 
· pravice, obveznosti in odgovornost zavoda v pravnem pomenu,
· določbe o odgovornosti ustanovitelja za obveznosti zavoda,
· medsebojne pravice in obveznosti ustanovitelja in zavoda,
· organizacijo služb zavoda, 
· druga vprašanja pomembna za dejavnosti in poslovanje zavoda.

(3) Statut zavoda sprejema svet zavoda. K statutu zavoda daje soglasje vlada.

26. člen
(OKS-ZŠZ)

(1) OKS-ZŠZ je krovna športna organizacija, ki povezuje nacionalne in občinske športne zveze ter druge športne organizacije in je organizirana v skladu s predpisi, ki urejajo delovanje društev.

(2) OKS-ZŠZ je del mednarodnega olimpijskega gibanja in deluje v skladu s pravili Mednarodnega olimpijskega komiteja.

27. člen
(pristojnosti)

Pristojnosti OKS-ZŠZ po tem zakonu so naslednje:
1. izvaja dejavnosti v okviru tekmovalnih projektov, katerih nosilec je OKS-ZŠZ,
2. izvaja dejavnosti na področju preprečevanja dopinga,
3. pripravlja razvrstitev športnih panog v razrede za potrebe razdeljevanja javnih sredstev,
4. vodi sistem kategorizacije športnikov,
5. izdaja dovoljenje za opravljanje strokovnega dela v športu na določenem strokovnem področju (v nadaljnjem besedilu: licenca) ter določa postopek in kriterije za njihovo izdajanje,
6. daje soglasje k predlogu nacionalnega programa,
7. sodeluje pri uresničevanju nacionalnega programa športa,
8. daje soglasje k letnemu programu športa,
9. predlaga sedem članov v strokovni svet,
10. predlaga dva člana v Komisijo za akreditacijo usposabljanj,
11. daje mnenje k predpisu, ki ureja usposabljanja strokovnih delavcev na področju športa,
12. določa NPŠZ,
13. opravlja druge naloge v skladu s tem zakonom in na njegovi podlagi sprejetimi predpisi.

28. člen
(financiranje iz javnih sredstev)

(1) Iz državnega proračuna OKS-ZŠZ pridobiva sredstva za naslednje naloge:
· izvedba aktivnosti v okviru tekmovalnih projektov, katerih nosilec je OKS-ZŠZ,
· izvajanje dejavnosti kategorizacije športnikov,
· izvajanje dejavnosti na področju preprečevanja dopinga,
· izvajanje programov letnega programa športa, za katere je izbran na način in po postopku iz 15. in 16. člena tega zakona.

(2) Z letnim programom športa na državni ravni, se za posamezno leto določi obseg sredstev za izvajanje nalog iz prvih treh alinej prejšnjega odstavka.

(3) Merila, postopek in obseg sofinanciranja nalog OKS-ZŠZ iz državnega proračuna podrobneje določi minister, pristojen za področje športa v podzakonskih aktih iz 15. in 16. člena tega zakona.

29. člen
(strokovno delo v športu)

(1) Strokovno delo v športu po tem zakonu predstavlja delo na področju športnih programov iz 5. člena tega zakona in obsega načrtovanje, izvajanje, spremljanje in vrednotenje procesa športne vadbe.

(2) Strokovno delo v športu opravlja strokovni delavec, ki:
· ima strokovno izobrazbo ali strokovno usposobljenost v skladu s tem zakonom,
· je vpisan v razvid strokovno izobraženih in strokovno usposobljenih delavcev v športu in
· ima licenco, če tako določa ta zakon.

(3) Pogoji iz prejšnjega odstavka ne veljajo za izvajalce dopolnilnega strokovnega dela, ki pa morajo biti ustrezno izobraženi, usposobljeni ali licencirani v skladu s predpisi za njihovo strokovno področje dela. 

30. člen
(licenca)

(1) Kdor opravlja strokovno delo v športu na področju športnih panog, ki imajo evidentiran uradni tekmovalni sistem pri OKS-ZŠZ (v nadaljnjem besedilu: uradni tekmovalni sistem), mora pridobiti tudi licenco za opravljanje strokovnega dela v športu. 
(2) OKS-ZŠZ strokovnemu delavcu na podlagi njegove vloge prvič izda licenco, če predloži pridobljeno listino o javno veljavni izobrazbi, ki izkazuje izpolnjevanje pogoja iz prvega odstavka 32. člena, ali spričevalo o usposobljenosti iz prvega odstavka 38. člena. 

(3) Licenca je javna listina, ki se podeli za določen čas sedmih let in se lahko podaljša na podlagi kriterijev in po postopku, ki ga določi OKS-ZŠZ.

31. člen
 (prepoved opravljanja dela)

Na področju strokovnega dela v športnih programih iz prve, druge in četrte alineje 5. člena tega zakona ne more skleniti delovnega razmerja oziroma opravljati dela na kakšni drugi pravni podlagi oseba, ki:
· je bila pravnomočno obsojena zaradi naklepnega kaznivega dejanja, ki se preganja po uradni dolžnosti, na nepogojno kazen zapora v trajanju več kot šest mesecev;
· je bila pravnomočno obsojena zaradi kaznivega dejanja zoper spolno nedotakljivost.

32. člen
 (strokovno izobražen kader)

(1) Strokovno izobražen kader mora imeti zaključen študijski program prve ali druge stopnje športne vzgoje, športnega treniranja ali kineziologije.

(2) Strokovno izobražen kader lahko opravlja naloge na področju športa v skladu s pridobljenimi kompetencami, ki jih določajo akreditirani izobraževalni programi iz prejšnjega odstavka. 

33. člen
 (strokovno usposobljen kader)

(1) Strokovno usposobljen kader mora imeti strokovno usposobljenost prve, druge ali tretje stopnje v skladu s tem zakonom.
(2) Strokovno usposobljen kader lahko opravlja naloge na področju športa v skladu s pridobljenimi kompetencami, ki jih določajo akreditirani programi usposabljanj po tem zakonu.

(3) Ne glede na prejšnji odstavek, strokovno usposobljen kader ne more opravljati nalog na programih iz prve, druge, četrte in devete alineje 5. člena tega zakona, ki se sofinancirajo iz javnih sredstev.

34. člen
 (program usposabljanja strokovnih delavcev)

(1) Program usposabljanja se določi za športne panoge, ki imajo evidentiran uradni tekmovalni sistem ter prostočasno športno vzgojo otrok in mladine, športno rekreacijo, šport invalidov in šport starejših.

(2) Program usposabljanja ima splošni in posebni del.

(3) Splošni del vsebuje:
· ime programa,
· cilje usposabljanja,
· trajanje usposabljanja,
· predmetnik, v katerem so navedeni vsebina predmetov in standardi znanj,
· obvezne načine preverjanja in ocenjevanja znanja,
· reference, ki jih morajo imeti izvajalci.

(4) Splošni del programa usposabljanja je isti za vse programe iz prvega odstavka tega člena in ga sprejme minister, pristojen za področje športa. Opravljen splošni del programa usposabljanja je pogoj za vključitev v posebni del programa usposabljanja za katerokoli strokovno raven.

(5) Posebni del vsebuje:
· ime programa,
· cilje usposabljanja,
· trajanje usposabljanja,
· predmetnik, v katerem so navedeni vsebina predmetov in standardi znanj,
· obvezne načine preverjanja in ocenjevanja znanja,
· kompetence, ki jih pridobi posameznik z usposabljanjem,
· reference, ki jih morajo imeti izvajalci.

(6) Posebni del programov usposabljanj za pridobitev usposobljenosti za strokovno delo v športnih panogah, ki imajo evidentiran uradni tekmovalni sistem, sprejmejo NPŠZ, vsaka za svojo panogo. 

(7) Posebni del programov usposabljanj za pridobitev usposobljenosti za strokovno delo na področju prostočasne športne vzgoje otrok in mladine, športne rekreacije, športa invalidov in športa starejših sprejme minister, pristojen za področje športa. 

(8) Ne glede na določbo prejšnjega odstavka lahko posebni del programov usposabljanj za pridobitev usposobljenosti za strokovno delo na področju prostočasne športne vzgoje otrok in mladine, športne rekreacije, športa invalidov in športa starejših sprejmejo tudi NPŠZ, ki imajo evidentiran uradni tekmovalni sistem, vsaka za svojo panogo. 

35. člen
(akreditacija programov usposabljanj)

(1) Programi usposabljanj se po sprejemu akreditirajo pri Komisiji za akreditacijo programov usposabljanj in jih je potrebno najmanj vsakih sedem let ponovno akreditirati.

(2) Vlogo za akreditacijo vloži ministrstvo, pristojno za področje športa, in sicer za programe opredeljene v sedmem odstavku prejšnjega člena oziroma NPŠZ za programe opredeljene v šestem in osmem odstavku prejšnjega člena, v roku enega meseca po sprejemu programov.

(3) Vloga za podaljšanje akreditacije mora biti vložena najmanj leto dni pred iztekom veljavnosti akreditacije. Šteje se, da veljavnost akreditacije poteče z zaključkom koledarskega leta, v katerem se izteče obdobje podeljene akreditacije. Če je vloga za podaljšanje akreditacije vložena v roku, Komisija za akreditacijo usposabljanj pa o njej do izteka veljavnosti akreditacije ne odloči, se šteje, da je akreditacija veljavna do dokončnosti nove odločbe o akreditaciji.

(4) Z akreditacijo iz prvega odstavka tega člena, programi usposabljanj postanejo javnoveljavni in jih ministrstvo, pristojno za področje športa, vpiše v razvid akreditiranih programov usposabljanj.

36. člen
(komisija za akreditacijo programov usposabljanj)

(1) Komisijo za akreditacijo programov usposabljanj (v nadaljnjem besedilu: komisija) imenuje vlada.

(2) Člani komisije delujejo strokovno, samostojno in neodvisno ter pri svojem delovanju niso vezani na sklepe, stališča in navodila institucij, ki so jih imenovale, ali drugih institucij.

(3) Člani komisije pri izvajanju nalog in sprejemanju odločitev upoštevajo načela preprečevanja konfliktov interesa in načela nepristranosti. V ta namen podpišejo izjavo, s katero se zavežejo k spoštovanju načel, določenih v tem odstavku.

(4) Komisijo sestavlja sedem članov:
· tri člane predlaga Rektorska konferenca,
· dva člana predlaga OKS-ZŠZ,
· dva člana predlaga minister, pristojen za področje športa.

(5) Predsednika komisije izvolijo člani izmed sebe.

(6) Član komisije mora imeti zaključen študijski program najmanj prve stopnje športne vzgoje, športnega treniranja ali kineziologije in najmanj deset let delovnih izkušenj na področju športa, od tega najmanj pet let na področju vzgoje in izobraževanja ali usposabljanja na področju športa.

(7) Mandat članov komisije traja sedem let.

(8) Člana komisije se predčasno razreši, če:
· se ne udeleži petih sej komisije,
· poda izjavo o odstopu.

(9) Organiziranje in način dela komisije se uredita s poslovnikom, ki ga sprejme komisija. 

(10) Strokovne in administrativne naloge za komisijo opravlja ministrstvo, pristojno za področje športa. Sredstva za delovanje komisije se zagotavljajo iz državnega proračuna.

37. člen
(izvajanje usposabljanj)

(1) Izvajanje splošnega dela programov usposabljanja in posebnega dela programov usposabljanj za strokovno delo na področjih prostočasne športne vzgoje otrok in mladine, športne rekreacije, športa invalidov in športa starejših se dodeli z odločbo ministrstva, pristojnega za področje športa, na podlagi javnega razpisa.
(2) V javnem razpisu se navedejo zlasti pogoji za izvajanje programov usposabljanj, čas za katerega se dodeljuje izvajanje, rok do katerega se sprejemajo prijave, rok do katerega bodo prijavitelji obveščeni o izbiri ter merila in način izbire izvajalca usposabljanj.

(3) Podrobnejše določbe glede javnega razpisa za izbiro izvajalcev usposabljanj določi minister, pristojen za področje športa v podzakonskem predpisu iz 39. člena tega zakona.

(4) Za programe usposabljanj, ki jih sprejmejo NPŠZ, izvajanje posebnega dela programov usposabljanj organizirajo NPŠZ, vsaka za svojo panogo.

38. člen
(spričevalo o usposobljenosti)

(1) Kdor opravi vse obveznosti po programu usposabljanja, pridobi spričevalo o usposobljenosti, ki je javna listina.

(2) Vsebino in obliko spričevala določi minister, pristojen za področje športa v podzakonskem predpisu iz 39. člena tega zakona. 

(3) Spričevalo izda ministrstvo, pristojno za področje športa, po uspešno opravljenem splošnem in posebnem delu usposabljanja in posameznika vpiše v razvid strokovno izobraženih in strokovno usposobljenih delavcev v športu.

(4) Spričevalo o usposobljenosti je za posameznika brezplačno.

39. člen
 (podzakonski predpis o usposabljanju strokovnih delavcev)

(1) Podrobnejše določbe glede izvajanja in programov usposabljanj za pridobitev strokovne usposobljenosti določi minister, pristojen za področje športa, po pridobljenem mnenju strokovnega sveta, OKS-ZŠZ in univerz, ki izvajajo javno veljavne programe na področjih iz prvega odstavka 30. člena tega zakona.

(2) Predpis iz prejšnjega odstavka določa zlasti:
· pogoje za vključitev v programe usposabljanja,
· merila za prehode,
· trajanje posameznih stopenj usposabljanja,
· oblike obveznega preverjanja znanja,
· način ocenjevanja,
· zahtevane reference za posamezne izvajalce,
· način in postopek izbora izvajalcev usposabljanja.

40. člen
(uporaba slovenskega jezika)

(1) Za strokovno delo z otroki je potrebno znanje slovenskega jezika na srednji ravni, ki jo mora strokovni delavec, ki ni državljan Republike Slovenije (v nadaljnjem besedilu: gostujoči strokovni delavec) izkazovati z javno veljavno listino.

(2) Za gostujočega strokovnega delavca, ki za obdobje, ki ni daljše od treh mesecev v koledarskem letu opravlja strokovno delo z otroki, ni potrebno znanje slovenskega jezika.

41. člen
(športnik)

Športnik po tem zakonu je vsaka fizična oseba, ki je registrirana pri NPŠZ ali Zvezi za šport invalidov Slovenije – Paraolimpijskem komiteju (v nadaljnjem besedilu: ZŠIZ-POK) in tekmuje v uradnih tekmovalnih sistemih.

42. člen
(kategorizacija športnikov)

(1) Pogoje, postopek in kriterije za določitev statusa kategoriziranega športnika določi OKS-ZŠZ, po pridobljenem mnenju strokovnega sveta.

(2) OKS-ZŠZ vodi evidenco kategoriziranih športnikov.

43. člen
(uporaba postopkovnih določb)

(1) Če ta zakon ne določa drugače, se v sistemu kategorizacije športnikov uporabljajo določbe zakona, ki ureja splošni upravni postopek.

(2) O statusu kategoriziranega športnika odloča OKS-ZŠZ na podlagi predloga NPŠZ ali športnika.

(3) V primeru zavrnitve predloga za podelitev statusa kategoriziranega športnika izda OKS-ZŠZ odločbo.

(4) Posamezniku začne veljati status kategoriziranega športnika z dnem objave v evidenci kategoriziranih športnikov na spletnih straneh OKS-ZŠZ.

44. člen
(prepoved zaračunavanja nadomestila ob prestopu)

(1) Za prestop športnika mlajšega od 15. let ali športnika do 26. leta starosti, če neprekinjeno ali s prekinitvijo do enega leta nadaljuje šolanje na srednji, višji ali visoki stopnji, se ne sme zaračunati nadomestila ob prestopu v drugo športno organizacijo. 

(2) Določbe internega akta športne organizacije, ki so v nasprotju s prejšnjim odstavkom, so nične.

45. člen
(pravice)

(1) Športnik je upravičen do brezplačnih preventivnih zdravstvenih pregledov v skladu s predpisi, ki urejajo zdravstveno varstvo in zdravstveno zavarovanje.

(2) Kategoriziran športnik je upravičen do prilagoditve šolskih in študijskih obveznosti. Obseg in način prilagoditve se določi s predpisi, ki urejajo področje vzgoje in izobraževanje oziroma področje visokega šolstva.

46. člen
(poenotenje nacionalnih barv reprezentančnih oprem)

(1) Športniki, ki nastopajo na uradnih tekmovanjih za državno reprezentanco Republike Slovenije morajo nositi športna oblačila na katerih prevladuje zelena barva.

(2) Vlada Republike Slovenije na predlog ministra, pristojnega za področje športa, podrobneje določi elemente in barvne kombinacije športnih oblačil.

47. člen
(zasebno delo v športu)

(1) Zasebno delo v športu lahko opravlja zasebni športni delavec in poklicni športnik.

(2) Kot zasebni športni delavec lahko opravlja delo v športu, kdor ima ustrezno izobrazbo ali ustrezno strokovno usposobljenost vsaj druge stopnje po tem zakonu in veljavno licenco, če je predpisana ter je vpisan v razvid zasebnih športnih delavcev, pri ministrstvu, pristojnemu za področje športa.

(3) Kot poklicni športnik lahko opravlja delo v športu športnik od dopolnjenega 15. leta starosti, če je vpisan v razvid poklicnih športnikov pri ministrstvu, pristojnemu za področje športa.

48. člen
(delovna razmerja športnikov in strokovnih delavcev v športnih organizacijah)

Za delovna razmerja športnikov in strokovnih delavcev se uporablja zakon, ki ureja delovna razmerja, če ta ali drug poseben zakon ne določa drugače, in kolektivna pogodba dejavnosti ali poklicna kolektivna pogodba na področju športa.

49. člen
(čas trajanja pogodbe za določen čas)

Ne glede na določbe zakona, ki ureja delovna razmerja o omejitvi sklepanja pogodb o zaposlitvi za določen čas, lahko športnik pri istem delodajalcu sklene več zaporednih pogodb o zaposlitvi za določen čas, pri čemer čas trajanja posamezne pogodbe ne sme biti daljši od petih let.

50. člen
(javna objava)

Pogodba o zaposlitvi s športnikom se sklene brez javne objave prostega delovnega mesta.

51. člen
(namen zaposlovanja)

Za namen podpore in sistemske pomoči vrhunskemu športu ter promocije države se v organih državne uprave lahko zaposli vrhunske športnike in strokovne delavce.

52. člen
(način in pogoji zaposlovanja)

(1) Za delovna razmerja vrhunskih športnikov in strokovnih delavcev v organih državne uprave veljajo predpisi, ki urejajo delovna razmerja javnih uslužbencev, če s tem zakonom ali na njegovi podlagi sprejetimi predpisi, ni določeno drugače.

(2) Pogodba o zaposlitvi se z vrhunskim športnikom in strokovnim delavcem sklene brez javne objave prostega delovnega mesta in brez predhodnega soglasja vlade.

53. člen
(podzakonski akt)

Vlada Republike Slovenije na predlog ministra, pristojnega za področje športa, določi podrobnejša merila za zaposlovanje vrhunskih športnikov in strokovnih delavcev v organih državne uprave.

54. člen
(športni objekti in površine za šport v naravi)

(1) Športni objekti in površine za šport v naravi so športni centri, športni objekti, vadbeni prostori ter površine za šport v naravi.

(2) Športni center sestavlja en ali več različnih športnih objektov in vadbenih prostorov, ki so povezani v enovito organizirano strukturo.

(3) Športni objekt je stavba ali gradbeno inženirski objekt, ki je zgrajen in opremljen za izvajanje športne dejavnosti in vključuje en ali več vadbenih prostorov, spremljajoče interne prostore in spremljajoče prostore za obiskovalce.

(4) Vadbeni prostor je funkcionalno opremljen prostor ali površina, ki omogoča izvajanje športne vadbe eni skupini.  

(5) Vadbena površina je zaokrožena površina, na kateri se izvaja športna vadba. Za posamezne športne panoge mora vadbena površina izpolnjevati pogoje panoge. 

(6) Površine za šport v naravi so za športno dejavnost opremljene in urejene vadbene površine v naravi.

55. člen
(javni športni objekti in površine za šport v naravi)

Javni športni objekti in površine za šport v naravi po tem zakonu so športni objekti in površine za šport v naravi iz prejšnjega člena, ki so lastnina Republike Slovenije ali lastnina lokalnih skupnosti in so vpisani v razvid iz drugega odstavka 71. člena tega zakona. 

56. člen
(sofinanciranje javnih športnih objektov in površin za šport v naravi)

(1) Lastniki javnih športnih objektov in površin za šport v naravi načrtujejo, gradijo, upravljajo in vzdržujejo javne športne objekte in površine za šport v naravi v njihovi lasti. 
 
(2) Iz državnega proračuna se lahko sofinancira investicije v javne športne objekte in površine za šport v naravi, ki so lastnina lokalne skupnosti, na podlagi javnega razpisa. 

(3) Če javni športni objekt ali površine za šport v naravi presegajo pomen, ki ga imajo za lokalno skupnost, oziroma je to potrebno zaradi skladnega razvoja države, in je to v javnem interesu, potreba po izgradnji teh športnih objektov in površine za šport v naravi pa izhaja iz mreže javnih športnih objektov in površin za šport v naravi iz 57. člena tega zakona, se lahko za sofinanciranje investicij sklene neposredna pogodba.

57. člen
(mreža javnih športnih objektov in površin za šport v naravi)

(1) Mrežo javnih športnih objektov in površin za šport v naravi na državni ravni, ki obsega obstoječe javne športne objekte in površine za šport v naravi, merila za načrtovanje novih in za posodobitev obstoječih športnih objektov in površin za šport v naravi določi ministrstvo, pristojno za področje športa.

(2) Mrežo športnih objektov in površin za šport v naravi na lokalni ravni določi lokalna skupnost.

58. člen
(namembnost javnih športnih objektov in površin za šport v naravi)

(1) Javni športni objekti in površine za šport v naravi so v javni rabi in jih lahko uporabljajo vsi pod enakimi pogoji in za namen, za katerega so bili zgrajeni in urejeni.

(2) Če se javnim športnim objektom in površinam za šport v naravi spremeni namembnost, se morajo zagotoviti nadomestni javni športni objekti in površine za šport v naravi.

59. člen
(upravljanje s športnimi objekti in površinami za šport v naravi)

Ne glede na določbe zakona, ki ureja stvarno premoženje države in samoupravnih lokalnih skupnosti je lahko upravljavec športnega objekta ali površine za šport v naravi, ki je v lasti lokalne skupnosti tudi športno društvo.

60. člen
(naloga upravljavca)

(1) Upravljavec športnega objekta ali površine za šport v naravi izvaja naslednje naloge v skladu z zakonom, ki ureja stvarno premoženje države in lokalne skupnosti in na njem temelječih predpisih:
· skrb za dejansko urejenost;
· oddaja v brezplačno uporabo;
· oddaja v najem;
· izvajanje investicijskega vzdrževanja;

(2) Športno društvo, kot upravljavec športnega objekta ali površine za šport v naravi lahko pripravi, organizira in vodi investicijo v vseh fazah investicijskega procesa v soglasju z lastnikom. Pravice in dolžnosti za upravljanje stvarnega premoženja nastalega na podlagi investicije iz prejšnjega stavka se dogovori z medsebojno pogodbo.

(3) Športno društvo, kot upravljavec športnega objekta ali površine za šport v naravi nima pravice prodaje, odsvojitve na podlagi menjave ali drug način odplačne ali neodplačne odsvojitve stvarnega premoženja, vlaganja stvarnih vložkov v pravne osebe zasebnega in javnega prava ter obremenjevanja s stvarnimi pravicami. 
 
61. člen
(prednost pri uporabi)

(1) Športna društva, ki izvajajo letni program športa, imajo za izvajanje nacionalnega programa pod enakimi pogoji prednost pri uporabi javnih športnih objektov in površin za šport v naravi pred drugimi izvajalci in uporabniki.

(2) Obvezni športni programi šolske športne vzgoje, ki se izvajajo v oziroma na javnih športnih objektih in površinah za šport v naravi, imajo prednost pred izvajalci letnega programa športa in drugimi uporabniki.

VII. [bookmark: _Toc381104972][bookmark: _Toc411517527]ŠPORTNE PRIREDITVE IN PROMOCIJA ŠPORTA

62. člen
(športne prireditve)

Športne prireditve po tem zakonu so organizirana športna srečanja in tekmovanja.

63. člen
 (športni objekt v času športne prireditve)

Za športni objekt v času športne prireditve se štejejo vsi športni objekti v katerih poteka športna prireditev, od vhoda oziroma vhodov v oziroma na športni objekt, kjer se izvaja zadnji pregled vstopnic ali, kjer se izvajajo ukrepi organizatorja za preprečitev vnosa nevarnih predmetov in snovi na športni objekt.

64. člen
(velike mednarodne športne prireditve)

(1) Za veliko mednarodno športno prireditev se šteje prireditev, ki je vpisana v koledar letnih športnih prireditev pri mednarodni športni zvezi in NPŠZ ter na njej sodeluje več kot polovica udeležencev iz drugih držav (tujine).

(2) Velike mednarodne športne prireditve so:
· olimpijske in paraolimpijske igre,
· sredozemske igre,
· univerzijade,
· svetovna in evropska prvenstva (tudi mladinska),
· svetovni pokali.

65. člen
(kandidiranje in organiziranje velikih mednarodnih tekmovanj)

(1) Kandidati za organizacijo velikih mednarodnih športnih prireditev v Republiki Sloveniji morajo:
1. oblikovati iniciativno telo za celostno pripravo kandidature za izpeljavo prireditve,
2. izdelati in predložiti ministrstvu, pristojnemu za področje športa, študijo o izvedljivosti in morebitni uspešnosti prireditve,
3. pridobiti soglasje ustrezne NPŠZ, če za prireditev ne kandidira sama ali OKS-ZŠZ,
4. pred vložitvijo kandidature pri mednarodni športni zvezi pridobiti soglasje za kandidaturo ter soglasje za morebitno sofinanciranje iz državnih sredstev od: 
· državnega zbora za olimpijske igre, za sredozemske igre in univerzijade, 
· vlade za svetovna in evropska prvenstva oziroma 
· ministrstva, pristojnega za področje športa,  za svetovne pokale.

(2) Obveznosti iz prejšnjega odstavka veljajo za vse velike mednarodne športne prireditve, četudi organizator sam zagotovi sredstva.

(3) Podrobnejše pogoje o postopku za kandidiranje in organiziranje velikih športnih prireditev v Republiki Sloveniji predpiše vlada.

66. člen
(športna dediščina in muzejska dejavnost v športu)

Za uresničevanje varstva premične dediščine slovenskega športa v skladu s predpisi, ki urejajo varovanje kulturne dediščine, država zagotovi zbiranje, identificiranje, dokumentiranje, preučevanje, hranjenje in vrednotenje premične dediščine na področju športa.

VIII. [bookmark: _Toc411517528]DRUŽBENA ODGOVORNOST V ŠPORTU

67. člen
(doping v športu)

Doping v športu je prepovedan.

68. člen
(prirejanje športnih izidov)

(1) Prirejanje športnih izidov po tem zakonu pomeni vnaprejšnjo in dogovorjeno določitev rezultatov.

(2) Prirejanje športnih izidov je prepovedano.

69. člen
(preprečevanje nasilja v športu in na športnih prireditvah)

Vlada na predlog ministra, pristojnega za področje športa, določi splošne ukrepe, ki jih morajo lastniki ali upravljavci športnih objektov in naravnih površin za šport v naravi ter organizatorji športnih prireditev v/na teh športnih objektih in naravnih površinah za šport v naravi izvajati za preprečevanje nasilja in za zagotovitev reda, varnosti udeležencev in drugih oseb ter premoženja na športnih prireditvah.

IX. [bookmark: _Toc411517529]ZBIRKE PODATKOV NA PODROČJU ŠPORTA

70. člen
(razvidi ministrstva)

(1) Za potrebe izvajanja določil tega zakona, se pri ministrstvu pristojnem za področje športa, kot upravljavcu zbirke podatkov, vodijo naslednje zbirke podatkov (v nadaljnjem besedilu razvid):

· razvid poklicnih športnikov,
· razvid zasebnih športnih delavcev,
· razvid  strokovno izobraženih in strokovno usposobljenih delavcev v športu in
· razvid akreditiranih programov usposabljanj.

(2) Razvid poklicnih športnikov vsebuje: 
· osebno ime,
· enotno matično številko občana,
· davčna številka,
· stalno, začasno prebivališče ali sedež opravljanja dejavnosti,
· državljanstvo, 
· spol, 
· rojstne podatke in 
· športno panogo.

(3) Razvid zasebnih športnih delavcev vsebuje: 
· osebno ime, 
· enotno matično številko občana,
· stalno, začasno prebivališče ali sedež opravljanja dejavnosti,
· spol, 
· rojstne podatke, 
· področje športne dejavnosti, 
· strokovno izobrazbo ali usposobljenost.

(4) Razvid strokovno izobraženih in strokovno usposobljenih delavcev v športu vsebuje: 
· osebno ime, 
· enotno matično številko občana,
· stalno in začasno prebivališče,
· spol, 
· rojstne podatke, 
· naziv in stopnjo izobrazbe ali naziv in stopnjo strokovne usposobljenosti, 
· športno dejavnost in 
· datum pridobitve izobrazbe ali strokovne usposobljenosti.

(5) Razvid akreditiranih programov usposabljanj vsebuje: 
· podatki o programu (naziv, stopnja, panoga), 
· trajanje akreditacije, 
· kompetence, ki jih posameznik pridobi z usposabljanjem ter 
· ime in sedež oziroma naslov subjekta, ki je program sprejel.

(6) Zasebni športni delavec, poklicni športnik, strokovno izobražen ali strokovno usposobljen delavec se izbriše iz razvida zasebnih športnih delavcev, poklicnih športnikov, strokovno izobraženih ali razvida strokovno usposobljenih delavcev v športu, na svojo zahtevo ali po uradni dolžnosti, če ministrstvo pristojno za področje športa ugotovi:
· da ne izpolnjuje več predpisanih pogojev,
· da mu je s pravnomočno odločbo izrečena prepoved opravljanja dejavnosti v športu,
· da se ne ravna v skladu z mednarodnimi pravili in pravili nacionalnih športnih zvez ter v skladu z normami športne etike in morale.

(7) Obliko, vpis v razvid in izbris iz razvidov iz prvega odstavka tega člena podrobneje predpiše minister, pristojen za področje športa.

71. člen
(razvid zavoda)

(1) Za pregled in sistematično spremljanje stanja športnih objektov in površin za šport v naravi, za načrtovanje posodobitve obstoječih športnih objektov in površin za šport v naravi ter za vodenje dolgoročne politike načrtovanja novih športnih objektov in površin za šport v naravi vodi zavod, kot upravljavec zbirke podatkov razvid športnih objektov in površin za šport v naravi.

(2) Razvid športnih objektov in površin za šport v naravi je evidenca infrastrukture, ki vsebuje: 
· podatke o lastniku in upravljavcu, 
· podatke o lokaciji, 
· karakteristične podatke o objektu in vadbenih površinah. 

(3) Upravljavec razvida športnih objektov in površin za šport v naravi, sme podatke vpisane v Register prostorskih enot pridobiti neposredno iz navedenega registra.

(4) Obliko, vpis v razvid in izbris iz razvida podrobneje predpiše minister, pristojen za področje športa.

72. člen
(razvida OKS-ZŠZ)

(1) Za evidentiranje posameznikov, ki tekmujejo v uradnih tekmovalnih sistemih registriranih pri OKS-ZŠZ, za evidentiranje strokovnih delavcev, za katere je s tem zakon predpisana licenca in za izvajanje določil tega zakona se pri OKS-ZŠZ, kot upravljavcu zbirke podatkov, vodita razvid kategoriziranih športnikov ter razvid strokovnih delavcev z veljavno licenco.

(2) Evidenca kategoriziranih športnikov vsebuje: 
· osebno ime, 
· enotno matično številko občana, 
· spol, 
· rojstne podatke, 
· stalno in začasno prebivališče, 
· tekmovalno licenco (naziv društva, obdobje),
· naziv in trajanja statusa registracije, 
· športno panogo in športne rezultate (uvrstitev oz. nastop, disciplina, starostna kategorija, kraj in datum tekmovanja), dosežene na uradnih mednarodnih in domačih tekmovanjih.

(3) Razvid strokovnih delavcev z veljavno licenco vsebuje:
· osebno ime,
· enotno matično številko občana, 
· spol, 
· rojstne podatke, 
· stalno prebivališče,
· vrsta licence,
· veljavnost licence.

(4) Obliko, vpis v razvid in izbris iz razvida kategoriziranih športnikov in razvida strokovnih delavcev z veljavno licenco ter vodenje razvida podrobneje določi OKS-ZŠZ v posebnem aktu.

73. člen
(evidenčni in analitski informacijski sistem športa v Republiki Sloveniji)

(1) Za potrebe odločanja o pravicah iz javnih sredstev, spremljanja delovanja sistema strokovnega usposabljanja na področju športa, načrtovanja politik in spremljanja izvajanja nacionalnega programa, spremljanje izvajanja letnega programa športa na lokalni ravni, spremljanje delovanja društev v javnem interesu na področju športa, spremljanja mreže športnih objektov in površin za šport v naravi, obveščanja javnosti ter za raziskovalnoanalitične in statistične namene oziroma za izvajanje statističnih, socialno-ekonomskih in drugih raziskovanj s področja športa se vodi elektronska zbirka podatkov o športu v Republiki Sloveniji, ki zajema podatke o registriranih, kategoriziranih in poklicnih športnikih ter zasebnih športnih delavcih, podatke o strokovno izobraženih in strokovno usposobljenih delavcih v športu ter akreditiranih programih usposabljanj in podatke o evidenci športnih objektov, površin za šport v naravi, podatke o javnih sredstvih razdeljenih na državni in lokalni ravni.

(2) Zbirka podatkov iz prejšnjega odstavka se imenuje eŠport. Sestavljajo jo naslednje evidence:
· evidenca registriranih športnikov,
· evidenca kategoriziranih športnikov,
· evidenca poklicnih športnikov,
· evidenca zasebnih športnih delavcev,
· evidenca strokovno izobraženih in usposobljenih delavcev v športu, 
· evidenca strokovnih delavcev z veljavno licenco,
· evidenca akreditiranih programov usposabljanj in izobraževanj,
· evidenco izvajalcev akreditiranih programov usposabljanj in izobraževanj,
· evidenco športnih objektov in površin za šport v naravi,
· evidenca nacionalnega programa športa,
· evidenca javnih zavodov na področju športa,
· evidenca društev v javnem interesu na področju športa,
· evidenca programov športa, delitve in porabe javnih sredstev na državni in lokalni ravni.
eŠport vključuje tudi elektronsko vlogo in podporo za:
· urejanje članstva, tekmovalne licence in vnosa rezultatov za registrirane in kategorizirane športnike,
· vpis v razvid poklicnih športnikov,
· vpis v razvid zasebnih športnih delavcev,
· vodenje strokovno izobraženih in usposobljenih delavcev v športu,
· vodenje strokovnih delavcev z licenco,
· vpis v razvid akreditiranih programov usposabljanj,
· vpis v razvid športnih objektov in površin za šport v naravi,
· urejanje statusa društva v javnem interesu na področju športa,
· spremljanje nacionalnega programa športa,
· prijavo programov športa, delitev in porabo javnih financ na državni in lokalni ravni.

(3) eŠport se vodi elektronsko. Podatke evidenc iz drugega odstavka tega člena obdeluje zavod, kot upravljavec eŠporta.

74. člen
(eŠport evidenca registriranih in kategoriziranih športnikov)

V eŠport evidenci registriranih in kategoriziranih športnikih se vodijo podatki o športnikih, ki so vpisani v razvid registriranih športnikov, in sicer: 
· osebno ime, 
· enotno matično številko občana, 
· spol, 
· rojstne podatke, 
· stalno in začasno prebivališče, 
· tekmovalno licenco (naziv društva, obdobje), 
· naziv in trajanje statusa registracije in kategorizacije ter
športno panogo in športne rezultate (uvrstitev oz. nastop, disciplina, starostna kategorija, kraj in datum tekmovanja), dosežene na uradnih mednarodnih in domačih tekmovanjih.

75. člen
(eŠport evidenca poklicnih športnikov)

(1) V eŠport evidenci poklicnih športnikov se vodijo podatki o športnikih, ki so vpisani v razvid poklicnih športnikov, in sicer:
· osebno ime, 
· enotno matično številko občana,
· stalno in začasno prebivališče,
· spol, 
· rojstne podatke in 
· športno panogo.

(2) Za potrebe vpisa poklicnega športnika v register zavarovancev v skladu z zakonom, ki ureja premostitveno zavarovanje poklicnih športnikov se v evidenci zbira:
· davčna številka,
· enotno matično številko tujca,
· državljanstvo,
· športno društvo (naziv, matična številka).

76. člen
(eŠport evidenca zasebnih športnih delavcev)

V eŠport evidenci zasebnih športnih delavcev se vodijo podatki o posameznikih, ki so vpisani v razvid zasebnih športnih delavcev, in sicer:
· osebno ime, 
· enotno matično številko občana,
· stalno in začasno prebivališče,
· spol, 
· rojstne podatke, 
· področje športne dejavnosti, 
· strokovno izobrazbo ali usposobljenost.

77. člen
(eŠport evidenca strokovno izobraženih in usposobljenih delavcev v športu)

V e-Šport evidenci strokovno izobraženih in usposobljenih delavcev v športu se vodijo podatki o posameznikih, ki so uspešno zaključili strokovno usposabljanje v skladu s tem zakonom ali si pridobili javno veljavno izobrazbo športne smeri, in sicer:
· osebno ime, 
· enotno matično številko občana,
· stalno prebivališče,
· spol, 
· rojstne podatke, 
· naziv in stopnjo strokovne izobrazbe ali usposobljenosti, 
· športno dejavnost in 
· datum pridobitve strokovne izobrazbe ali usposobljenosti.

78. člen
(eŠport evidenca akreditiranih programov izobraževanj in usposabljanj)

V eŠport evidenci akreditiranih programov izobraževanj in usposabljanj se vodijo podatki o akreditiranih programih izobraževanj vpisanih v javno evidenco akreditacij študijskih programov in podatki o javno veljavnih programih usposabljanj vpisanih v razvid akreditiranih programov usposabljanj, in sicer:
· podatki o programu,
· izvajalec izobraževanja ali usposabljanja,
· stopnja,
· veljavnost akreditacije.

79. člen
(eŠport evidenca strokovnih delavcev z veljavno licenco)

V eŠport evidenci strokovnih delavcev z veljavno licenco se vodijo podatki o posameznikih, ki so vpisani v razvid strokovnih delavcev z veljavno licenco, in sicer: 
· osebno ime,
· enotno matično številko občana, 
· spol, 
· rojstne podatke, 
· stalno prebivališče,
· podatki o licenci (naziv, stopnja, panoga),
· veljavnost licence.

80. člen
(eŠport evidenca športnih objektov in površin za šport v naravi)

V eŠport evidenci športnih objektov in površin za šport v naravi se vodijo podatki o objektih in površinah, ki so vpisani v razvid poklicnih športnikov, in sicer:
· podatke o lastniku in upravljavcu, 
· podatke o lokaciji, 
· karakteristične podatke o objektu in vadbenih površinah. 

81. člen
(eŠport evidenca nacionalnega programa športa)

V eŠport evidenci nacionalnega programa športa se vodijo podatki, ki jih opredeljujejo kazalniki veljavnega nacionalnega programa športa.

82. člen
(eŠport evidenca javnih zavodov na področju športa)

V eŠport evidenci javnih zavodov na področju športa se vodijo podatki o javnih zavodih na področju športa in sicer:
· ime javnega zavoda,
· ustanovitelj,
· število zaposlenih v javnem zavodu,
· število uporabnikov storitev javnega zavoda.

83. člen
(eŠport evidenca društev v javnem interesu na področju športa)

V eŠport evidenci društev v javnem interesu na področju športa se vodijo podatki o društvih, ki imajo dodeljen status društva v javnem interesu na področju športa in sicer:
· ime društva,
· naslov društva,
· 

84. člen
(eŠport evidenca programov športa, delitve in porabe javnih sredstev na državni in lokalni ravni)

V eŠport evidenci programov športa, delitve in porabe javnih sredstev na državni in lokalni ravni se vodijo programi in finančni podatki, in sicer:
· program športa,
· področje programa,
· vsebina programa,
· višina razpisanih sredstev,
· višina razdeljenih sredstev po izvajalcih,
· višina porabljenih sredstev po izvajalcu.

85. člen
(zagotavljanje podatkov za eŠport)

Podatke za vodenje evidence registriranih in kategoriziranih športnikov, strokovno izobraženih in usposobljenih delavcev ter strokovnih delavcev z veljavno licenco vnašajo pooblaščene osebe v okviru eŠporta na podlagi privolitve posameznika.

Podatke za vodenje evidence akreditiranih programov usposabljanj in izobraževanj vnašajo pooblaščene osebe v okviru eŠporta.

Podatke za vodenje evidence poklicnih športnikov in zasebnih športnih delavcev ter športnih objektov in površin za šport v naravi vnašajo prijavitelji preko elektronske vloge v okviru eŠporta.

Podatke za vodenje evidence spremljanja nacionalnega programa športa vnašajo pooblaščene osebe v okviru eŠporta oz. jih upravljavec brezplačno pridobi v elektronski obliki od ustreznih organizacij.

Podatke za vodenje evidence programov športa, delitve in porabe javnih sredstev na državni in lokalni ravni vnašajo pooblaščene osebe v okviru eŠporta oz. jih upravljavec brezplačno pridobi v elektronski obliki od ministrstva, pristojnega za šport, lokalnih skupnosti in Fundacije za financiranje športnih organizacij v RS.

Za zagotavljanje točnosti podatkov ima zavod kot upravljavec eŠporta za potrebe vodenja evidenc pravico brezplačno pridobiti oz. preveriti podatke iz Poslovnega registra Slovenije, Registra prostorskih enot in Centralnega registra prebivalstva.

86. člen
(uporaba razvidov)

(1) Osebni podatki iz razvidov po tem zakonu se zbirajo, obdelujejo, shranjujejo in posredujejo za potrebe upravljavcev zbirk podatkov, v drugih primerih pa le v skladu z zakonskimi predpisi.

(2) Za namen obveščanja javnosti ter za raziskovalnoanalitične in statistične namene oziroma za izvajanje statističnih, socialno-ekonomskih in drugih raziskovanj s področja športa se osebni podatki obdelujejo v anonimizirani obliki.

87. člen
(shranjevanje razvidov in evidenc)

(1) Razvidi po tem zakonu se trajno hranijo pri upravljavcih posameznih zbirk podatkov v skladu s posebnimi predpisi.

(2) Evidence po tem zakonu se trajno hranijo pri upravljavcu eŠporta v skladu s predpisi, ki urejajo varstvo dokumentarnega in arhivskega gradiva. V primeru prenehanja delovanja zavoda se v skladu s predpisi, ki urejajo varstvo dokumentarnega in arhivskega gradiva, podatki iz evidenc tega odstavka predajo njegovemu pravnemu nasledniku, če tega ni, pa Arhivu Republike Slovenije.

88. člen
(uporaba evidenc eŠporta in dostop do njih)

(1) Za vodenje postopkov po tem zakonu lahko upravljavci posameznih razvidov z uporabniškim imenom in geslom preko varnih povezav dostopajo do podatkov, ki jih posamezna evidenca razvida predvideva.

(2) Ministrstvo, pristojno za šport, ima pravico do vpogleda v evidenco registriranih športnikov za potrebe vodenja vpisa športnika v razvid poklicnih športnikov.

(3) OKS-ZŠZ ima pravico do vpogleda v evidenco strokovno izobraženih in usposobljenih delavcev v športu, evidenco akreditiranih programov usposabljanj in izobraževanj za potrebe vodenja razvida strokovnih delavcev z veljavno licenco.

(4) Evidence iz drugega odstavka 73. člena tega zakona so javne, razen enotne matične številke občana oz. tujca, davčne številke, spola, naslova prebivališča, rojstnih podatkov (dovoli se objava le letnika rojstva) in državljanstva.

89. člen
(dokumentacija)

Določila v zvezi z vodenjem, uporabo in shranjevanjem osebnih podatkov iz razvidov po tem zakonu se uporabljajo tudi za dokumentacijo, na podlagi katere so bili zbrani osebni podatki.

X. [bookmark: _Toc381104974][bookmark: _Toc411517530]INŠPEKCIJSKI NADZOR

90. člen
(nadzorni organi)

(1) Inšpekcijski nadzor nad izvajanjem določb tega zakona in podzakonskih aktov, sprejetih na njegovi podlagi, opravljajo: 
· inšpektorat, pristojen za delo glede oblik zaposlitev v športu in zaposlovanja vrhunskih športnikov in strokovnih delavcev v organih državne uprave; 
· Informacijski pooblaščenec glede varstva osebnih podatkov;
· inšpektorat pristojen za šport glede izvajanja strokovnega dela v športu, registriranih, in kategoriziranih športnikov, športnih objektov in površin za šport v naravi,  športnih prireditev ter preprečevanja nasilja v športu in na športnih prireditvah.
  
(2) Inšpektorat, pristojen za šport, izvaja nadzor tudi nad izvajanjem zakonov, drugih predpisov in aktov, ki urejajo organizacijo in opravljanje dejavnosti v športu, za katere niso zadolženi drugi organi nadzora.

(3) Drugi nadzorni organi, ki pri opravljanju nalog inšpekcijskega nadzora na podlagi svojih predpisov ugotovijo kršitve tega zakona, ugotovijo dejansko stanje in o ugotovitvah sestavijo zapisnik, ki ga posredujejo pristojnemu nadzornemu organu.

(4) Za opravljanje inšpekcijskega nadzora po tem zakonu se uporabljajo določbe predpisa, ki ureja inšpekcijski nadzor, kolikor ta zakon ne določa drugače.

91. člen
(postopek nadzora)

(1) Če organ, pristojen za nadzor drugega odstavka 29. člena tega zakona, ugotovi kršitve, postopa v skladu s postopki, ki jih določa predpis, ki ureja preprečevanje dela in zaposlovanja na črno.

(2) Če organ, pristojen za nadzor 37. člena tega zakona, ugotovi kršitve tega člena predlaga pristojnemu organu preklic odločbe za izvajanje programa usposabljanja.     

(3) Če organ, pristojen za nadzor 38. člena tega zakona, ugotovi, da je bilo spričevalo pridobljeno v nasprotju z določbami tega zakona, pristojnemu organu poda predlog za izbris posameznika iz razvida.     

(4) Če organ, pristojen za nadzor četrtega odstavka 37. člena tega zakona ugotovi, da se izvaja posebni del programov usposabljanj v nasprotju z določbami tega zakona, z odločbo prepove nadaljnje izvajanje tega programa.

(5) Če organ, pristojen za nadzor četrtega odstavka 47. člena tega zakona ugotovi, da je zasebni športni delavec vpisan v razvid zasebnih športnih delavcev v nasprotju s tem zakonom, predlaga izbris iz razvida.

(6) Nadzorni organi, ki pri izvajanju svojih pooblastil ugotovijo, da obstaja sum neizpolnjevanja davčnih obveznosti oziroma neplačanih prispevkov za obvezna socialna zavarovanja, o tem obvestijo Finančno upravo Republike Slovenije.

(7) Nadzorni organi iz tega zakona imajo pri/zaradi opravljanja svojih nadzornih nalog neposreden vpogled v vse zbirke podatkov iz tega zakona. 

92. člen
(inšpektorji za šport)

Inšpektor za šport mora imeti izobrazbo ustrezne smeri, pridobljeno po študijskih programih za pridobitev izobrazbe druge stopnje oziroma raven izobrazbe, pridobljene po študijskih programih, ki v skladu z zakonom ustreza izobrazbi druge stopnje in sedem let delovnih izkušenj na pedagoškem, razvojno-raziskovalnem ali upravnem področju športa ter opravljen strokovni izpit za inšpektorja. 

XI. [bookmark: _Toc411517531]KAZENSKE DOLOČBE

93. člen
(globe za kršitev)

(1) Z globo od 1000 do 2000 evrov se za prekršek kaznuje odgovorna oseba izvajalca in izvajalec usposabljanj, ki vključi v programe usposabljanj osebe, ki ne izpolnjujejo pogojev za vključitev (četrti odstavek 37. člena).

Z globo od 1000 do 2000 evrov se za prekršek kaznuje izvajalec strokovnega dela z otroki, ki le tega izvaja z izvajalci brez ustreznega znanja slovenskega jezika (40. člen). 

Z globo od 5000 do 10000 evrov se za prekršek kaznuje športna organizacija, ki je športniku mlajšemu od 15. let ali športniku do 26. leta starosti, če je neprekinjeno ali s prekinitvijo do enega leta nadaljeval šolanje na srednji, višji ali visoki stopnji, ob prehodu v drugo športno organizacijo zaračunala nadomestilo za prestop (prvi odstavek 44.).

Z globo od 1000 do 2000 evrov se za prekršek kaznuje lastnik ali upravljavec javnega športnega objekta ali površine za šport v naravi, ki krši prednost uporabe (61. člen)

Z globo od 1000 do 2000 evrov se za prekršek kaznuje lastnik ali upravljavec javnega športnega objekta ali površine za šport v naravi, ki krši splošne ukrepe za preprečevanje nasilja in za zagotovitev reda, varnosti udeležencev in drugih oseb ter premoženja na športnih prireditvah (69. člen)

Z globo od 2000 do 4000 evrov se za prekršek kaznuje organizator športne prireditve, ki krši splošne ukrepe za preprečevanje nasilja in za zagotovitev reda, varnosti udeležencev in drugih oseb ter premoženja na športnih prireditvah (69. člen) 

(2) Z globo od 500 do 1000 evrov se za prekršek kaznuje tudi odgovorna oseba pravne osebe ali odgovorna oseba samostojnega podjetnika oziroma odgovorna oseba posameznika, ki samostojno opravlja dejavnost, ki stori prekršek iz predhodnega odstavka.

(3) Z globo od 1000 do 2000 evrov se za prekršek kaznuje zasebni športni delavec, ki opravlja zasebno delo v športu brez ustrezne izobrazbe ali strokovne usposobljenosti (47. člen)

94. člen
(kazni za prekršek na področju zasebnega dela v športu)

Z globo 250 evrov se kaznujeta za prekršek zasebni športni delavec in poklicni športnik, če v določenem roku ne sporočita spremembe s pogoji za vpis (člen vpis v razvid in izbris).

XII. [bookmark: _Toc381104975][bookmark: _Toc411517532]PREHODNE IN KONČNE DOLOČBE

95. člen
(Zavod za šport Republike Slovenije)

Zavod za šport Republike Slovenije ustanovljen po tem zakonu je pravni naslednik Zavoda za šport RS Planica, ki ga je Vlada Republike Slovenije ustanovila s sklepom št. 01403-75/2009/9 z dne 24. junija 2009 pri čemer Zavod za šport Republike Slovenije prevzame tudi vse naloge Zavoda za šport RS Planica določene v Zakonu o nordijskem centru Planica (Uradni list RS, št. 86/10).

Zavod za šport RS Planica z dnem uveljavitve tega zakona preneha obstajati, vendar opravlja vse naloge iz svoje pristojnosti do registracije Zavoda za šport Republike Slovenije na podlagi določil tega zakona.

Splošni pravni akti Zavoda za šport Republike Slovenije morajo biti sprejeti v roku šestih mesecev od uveljavitve tega zakona, do takrat pa so smiselno uporabljajo splošni pravni akti Zavoda za šport RS Planica v kolikor niso v nasprotju s tem zakonom.

96. člen
(programi usposabljanja)

Programi usposabljanja strokovnih delavcev v športu, ki jih je na podlagi določb Zakona o športu (Uradni list RS, št. 22/98, 97/01 – ZSDP in 15/03 – ZOPA) potrdil Strokovni svet RS za šport prenehajo veljati 30.6.2016. 

Posameznik, ki si je pridobil ustrezno izobrazbo ali usposobljenost po Zakonu o športu (Uradni list RS, št. 22/98, 97/01 – ZSDP in 15/03 – ZOPA) velja kot ustrezna izobrazba ali usposobljenost po določilih tega zakona.



97. člen
(prenehanje veljavnosti)

Z dnem uveljavitve tega zakona prenehajo veljati:
· Zakon o športu (Uradni list RS, št. 22/98, 97/01 – ZSDP in 15/03 – ZOPA),
· 9. člen Zakona o nordijskem centru Planica (Uradni list RS, št. 86/10),
· Pravilnik o posebnem delu strokovnega izpita  za inšpektorja za šolstvo in inšpektorja za šport (Ur. List RS, št. 56/05),
· 2. stavek 2 odstavka 27. člena Zakona o plovbi po celinskih vodah (Uradni list RS, št. 30/02),
· 2. odstavek 9. člena Zakona o javnih zbiranjih (Uradni list RS, št. 64/11 – uradno prečiščeno besedilo)

98. člen
(podzakonski predpisi)

Podzakonski predpisi iz tega zakona morajo biti sprejeti v roku dveh let po uveljavitvi tega zakona.
99. člen
(prenehanje veljavnosti podzakonskih predpisov)

Do sprejema podzakonskih predpisov, določenih s tem zakonom, se uporabljajo podzakonski predpisi, ki so veljali do uveljavitve tega zakona, razen določb, ki so v nasprotju s tem zakonom, in sicer:
· Uredbe o splošnih ukrepih v športnih objektih na športnih prireditvah (Uradni list RS, št. 70/03 št. 96/05),
· 

100. člen
(rok uveljavitve zakona)

Ta zakon začne veljati petnajsti dan po objavi v Uradnem listu Republike Slovenije.

